CELEX: 32021D0626
Language: hr
Date: 2021-04-14 00:00:00
Title: Provedbena odluka Komisije (EU) 2021/626 оd 14. travnja 2021. o uspostavi portala InvestEU i utvrđivanju njegovih tehničkih specifikacija

16.4.2021   
               
               
                  HR
               
               
                  Službeni list Europske unije
               
               
                  L 131/183
               
            
         PROVEDBENA ODLUKA KOMISIJE (EU) 2021/626
         оd 14. travnja 2021.
         o uspostavi portala InvestEU i utvrđivanju njegovih tehničkih specifikacija
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2021/523 Europskog parlamenta i Vijeća od 24. ožujka 2021. o uspostavi programa InvestEU i izmjeni Uredbe (EU) 2015/1017 (1), a posebno njezin članak 26.,
         budući da:
         
                     (1)
                  
                  
                     Portal InvestEU trebao bi doprinijeti poticanju i ubrzavanju razvoja i realizacije projekata ulaganja u Uniji.
                  
               
                     (2)
                  
                  
                     U skladu s člankom 26. stavkom 2. Uredbe (EU) 2021/523, na portal InvestEU uvrštavaju se samo projekti koji su u skladu s pravom i politikama Unije. Da bi se osiguralo ispunjavanje tog zahtjeva, trebalo bi utvrditi kriterije prihvatljivosti.
                  
               
                     (3)
                  
                  
                     Da bi se osiguralo transparentno upravljanje portalom InvestEU, trebalo bi utvrditi njegove tehničke specifikacije,
                  
               DONIJELA JE OVU ODLUKU:
         
            Članak 1.
            Uspostavlja se portal InvestEU. On mora biti u skladu s tehničkim specifikacijama utvrđenima u Prilogu.
         
         
            Članak 2.
            Za uvrštavanje projekata na portal InvestEU primjenjuju se sljedeći kriteriji prihvatljivosti:
            
                        (a)
                     
                     
                        vrijednost projekta (ili programa koji obuhvaća manje projekte) u smislu zatraženih ulaganja iznosi najmanje 500 000 EUR;
                     
                  
                        (b)
                     
                     
                        projekt spada u područja prihvatljiva za operacije financiranja i ulaganja utvrđena u Prilogu II. Uredbi (EU) 2021/523;
                     
                  
                        (c)
                     
                     
                        promotoru nije zabranjen pristup ugovorima koji se financiraju iz proračuna Unije niti su mu izrečene sankcije zbog teške povrede dužnosti, kriminalnih aktivnosti ili znatnih nedostataka u poštovanju obveza na temelju Uredbe (EU, Euratom) 2018/1046 Europskog parlamenta i Vijeća (2);
                     
                  
                        (d)
                     
                     
                        projekt ne obuhvaća isključene aktivnosti utvrđene u točki B Priloga V. Uredbi (EU) 2021/523;
                     
                  
                        (e)
                     
                     
                        projekt je smješten u Uniji ili u prekomorskoj zemlji ili prekomorskom području povezanima s državom članicom iz Priloga II. UFEU-u;
                     
                  
                        (f)
                     
                     
                        projekt ne dovodi do rizika za ugled Komisije;
                     
                  
                        (g)
                     
                     
                        provedba projekta već je započela ili se očekuje da će započeti u roku od tri godine od datuma podnošenja portalu InvestEU;
                     
                  
                        (h)
                     
                     
                        projekt je u prijavi jasno opisan kao projekt ulaganja, a informacije navedene u prijavi točne su i sadržavaju iznos financijskih sredstava potreban za provedbu projekta; i
                     
                  
                        (i)
                     
                     
                        projekt je u skladu s pravom i politikama Unije.
                     
                  
         
            Članak 3.
            Za uvrštavanje projekta na portal InvestEU ne naplaćuje se naknada za obradu prijave projekta.
         
         
            Članak 4.
            Ova Odluka stupa na snagu trećeg dana od dana objave u Službenom listu Europske unije.
         
         
            Sastavljeno u Bruxellesu 14. travnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 107, 26.3.2021., str. 30.
         
         
            (2)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).
      
      
         
            PRILOG
            
               TEHNIČKE SPECIFIKACIJE PORTALA INVESTEU
            
            1.   Opći opis
            Portal InvestEU lako je dostupna baza podataka o projektima koja je prilagođena korisnicima i koja sadržava relevantne informacije o svakom projektu, čime se promotorima projekata omogućuje da ulagateljima, uključujući donatore i filantrope, bolje predstave projekte za koje traže financiranje. Detaljne informacije o projektima dostupne su samo registriranim korisnicima.
            Objava određenog projekta na portalu InvestEU ne znači da ga Komisija podržava. Uvrštavanjem projekata na portal InvestEU ne dovode se u pitanje odluke o konačnim projektima koji se odabiru za potporu u okviru Uredbe (EU) 2021/523 ili u okviru bilo kojeg drugog instrumenta Unije niti odluke o javnom financiranju.
            Glavne komponente portala InvestEU su:
            
                        1.
                     
                     
                        javni portal: dio internetskih stranica programa InvestEU koji sadržava javno dostupne informacije, uključujući:
                        
                                    —
                                 
                                 
                                    zemljovid projekata (interaktivan za registrirane korisnike), i
                                 
                              
                                    —
                                 
                                 
                                    direktorij projekata grupiran po zemljama, sektorima i drugim relevantnim kriterijima (prikaz u karticama);
                                 
                              
                  
                        2.
                     
                     
                        internetska platforma za registrirane korisnike („sučelje za vanjske korisnike”): dio informacijskog sustava za upravljanje programom InvestEU u kojem je moguća registracija korisnika (uključujući promotore projekata i ulagatelje) i u kojem su navedene detaljne informacije, kao što su:
                        
                                    —
                                 
                                 
                                    baza podataka s detaljnim prikazima projekata (strukturirane sažete informacije o pojedinačnim projektima) koja je dostupna samo registriranim korisnicima, i
                                 
                              
                                    —
                                 
                                 
                                    posebna područja za promotore projekata i ulagatelje gdje mogu putem interneta podnijeti projekte za objavu na portalu InvestEU i pregledavati objavljene projekte;
                                 
                              
                  
                        3.
                     
                     
                        interna platforma („sučelje za interne korisnike”): dio informacijskog sustava za upravljanje programom InvestEU koji službe Komisije upotrebljavaju za provjeru i upravljanje.
                     
                  2.   Upravljanje portalom InvestEU
            Portalom InvestEU upravlja Komisija. Sadržaj portala stvaraju promotori projekata, odnosno privatni i javni pravni subjekti. Portal se može podupirati ciljanim događanjima.
            Da bi se mogli služiti portalom InvestEU, promotori projekata i drugi registrirani korisnici portala moraju prihvatiti uvjete korištenja, kojima se nastojati osigurati kvaliteta informacija koje objavljuju promotori projekata te istodobno naglasiti da Komisija ne jamči za točnost objavljenih informacija i ne može se smatrati odgovornom ni za kakva potraživanja na temelju objave projekta.
            Korisnicima tih internetskih stranica prikazuje se izjava o ograničenju odgovornosti s upozorenjem da Komisija ne može jamčiti za točnost objavljenih informacija te da potencijalni ulagatelji sami moraju s dužnom pažnjom analizirati financijske aspekte i sve druge aspekte koji su im relevantni za donošenje odluke o ulaganju u projekt.
            Izrađuje se pregled javnih savjetodavnih službi na nacionalnoj razini. Komisija projekte koji ispunjavaju uvjete iz članka 2. dostavlja odgovarajućim partnerima u provedbi programa InvestEU. Ako je to primjereno i ako postoji savjetodavna inicijativa, Komisija takve projekte dostavlja i savjetodavnom centru InvestEU.
            3.   Provjera projekata
            Projekte provjeravaju službe Komisije na temelju kriterija prihvatljivosti iz članka 2. Pojedini tehnički aspekti postupka potvrde, primjerice provjera identiteta promotorâ projekata, mogu se povjeriti trećim stranama. Države članice pozivaju se da imenuju jednu ili više kontaktnih točaka za potrebe provjere projekata sa stvarnim i izravnim sigurnosnim implikacijama, posebno u sektorima svemira, obrane i kibersigurnosti. Prema potrebi se primjenjuje sustav ranog otkrivanja i isključenja (EDES).
            Objava informacija koje dostave promotori odbija se ako su te informacije netočne ili ako projekt ne ispunjava zahtjeve iz članka 2.
            Informacije o projektu uklanjaju se s portala InvestEU ako ih promotor projekta ne ažurira tri godine.